WGO vergader weer oor aappokkeTedros Adhanom Ghebreyesus. (Foto: Fabrice Coffrini/AFP) Die Wêreldgesondheidsorganisasie (WGO) sal weer sy kundiges oor aappokke byeenroep om te besluit of die voortslepende uitbreking van dié siekte nou as ŉ wêreldwye noodgeval – die hoogste waarskuwingsvlak – verklaar moet word. Tedros Adhanom Ghebreyesus, direkteur-generaal van die Verenigde Nasies (VN) se gesondheidsagentskap, het gesê hy sal ŉ tweede vergadering van die noodkomitee oor aappokke roep, aangesien meer as 6 000 gevalle nou in 58 lande bevestig is. ŉ Oplewing van aappokke doen sedert Mei die ronde in dele van die wêreld waar die siekte nie endemies is nie. “Ek is steeds bekommerd oor die omvang en verspreiding van die virus,” het Ghebreyesus tydens ŉ perskonferensie by die WGO se hoofkwartier in Genève gesê. “Toetsing bly steeds ŉ uitdaging en dit is hoogs waarskynlik dat daar ŉ aansienlike aantal gevalle is waarvan ons nog nie bewus is nie.” Die WGO se noodkomitee het reeds op 23 Junie vergader om te besluit of die uitbreking as ŉ wêreldwye noodgeval verklaar moet word, maar ŉ meerderheid van die komitee het bevind dat die situasie nog nie daardie drempel oorskry het nie. “My spanne hou die data noukeurig dop; die noodkomitee sal dus byeengeroep word sodat hulle op hoogte is van die huidige epidemiologie en evolusie van die uitbreking van aappokkegevalle en die implementering van teenmaatreëls,” het Ghebreyesus gesê. “Ek sal hulle in die week van 18 Julie bymekaar bring of vroeër indien nodig.” Europa as episentrum Volgens Ghebreyesus is Europa die huidige episentrum van die uitbreking, met meer as 80% van alle gevalle wêreldwyd wat hier aangeteken word. In Afrika kom gevalle ook nou voor in lande waar dit nie voorheen algemeen was nie. Dit terwyl lande wat voorheen met die virus geworstel het, nou gebuk gaan onder ŉ rekordgetal gevalle. Volgens die WGO het die aanvanklike uitbreking van aappokke geen epidemiologiese verbindings gehad met gebiede wat histories gevalle van aappokke aangemeld het nie. Dit dui daarop dat die oordrag van hierdie siekte al geruime tyd aan die gang is, maar nou eers deur gesondheidswerkers opgemerk is. Die WGO se huidige plan om die verspreiding te bekamp is deur bewusmaking en lede van die publiek aan te moedig om allerlei beskermende maatreëls toe te pas. “Ons werk tans saam met lande en entstofvervaardigers om die verspreiding van die entstof te koördineer, aangesien dosisse hiervan uiters skaars is en dit toeganklik moet wees vir mense wat in die grootste gevaar is om die siekte op te doen,” het Ghebreyesus gesê. Hy het ook lede van die publiek geloof vir die video’s wat hul op sosiale media deel oor hul simptome en ervaring met aappokke. “Dit is ŉ positiewe manier om die stigma af te breek oor ŉ virus wat enigiemand kan opdoen,” het hy bygevoeg. Die grootste oorsaak van oordrag blyk steeds weens seksuele aktiwiteite onder mans te wees, hoewel aappokke nie ŉ seksueel oordraagbare siekte is nie. Die siekte kan onder meer ook deur respiratoriese deeltjies wat deur noue kontak oorgedra word, versprei word.